Zapisnik

7. sjednice Vijeća Mjesnog odbora Resnik održane, 26. studeni 2021., u prostorijama mjesne samouprave MO Resnik, s početkom u 18.00 sati

NAZOČNI ČLANOVI VIJEĆA:
1. Dominik Žibrat
1. Vesna Humić
1. Gordan Ribić
1. Branka Genzić-Horvat
1. Ivana Holjevac

Predsjedava Dominik Žibrat, predsjednik Vijeća.

Zapisnik vodi: Dominik Žibrat, član Vijeća Mjesnog odbora Resnik.

Predsjednik konstatira da je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 7. sjednicu Vijeća Mjesnog odbora.
Na prijedlog predsjednika Vijeće jednoglasno utvrđuje

DNEVNI RED

1. Zakup zemljišta k.č. 129/1 k.o. Žitnjak.
1. Korištenje prostora MS Resnik.
1. Aktualna komunalna problematika. 
1. Razno: izvješća, pitanja i  prijedlozi.

Ad 1.) Zakup zemljišta k.č. 129/1 k.o. Žitnjak

Predsjednik Vijeća, Dominik Žibrat ukratko upoznaje nazočne da je Gradski ured za imovinsko pravne poslove i imovinu Grada dobio zahtjev Josipa Kneževića  iz Zagreba, za zakup dijela k.č. 2256/1 k.o. Žitnjak, za parkirališnu namjenu, te moli Vijeće Mjesnog odbora Resnik da razmotri zahtjev stranke i očituje se ima li već zaprimljenih zahtjeva građana, planova ili potreba za korištenjem navedenog zemljišta odnosno je li Vijeće suglasno da se isto izda u zakup podnositelju. 
Nezavisna vijećnica Branka Genzić-Horvat istaknula je da je suglasna s davanjem zemljišta u zakup, ukoliko je zemljište u stvarnom vlasništvu Grada Zagreba. Predsjednik Vijeća napominje da je privatno vlasništvo što se vidi i iz priloženih dokumenta.
Nakon rasprave svih vijećnika i razmatranje problematike vezane uz navedeno zemljište vijeće jednoglasno donosi sljedeći

Z a k l j u č a k
o zakupu zemljišta k.č. 129/1 k.o. Žitnjak


1. Vijeće Mjesnog odbora Resnik u postupku davanja očitivanja na temelju dopisa Gradskog ureda za imovinsko-pravne poslove i imovinu Grada KLASA: 940-01/21-002/154; URBROJ: 251-14-33-2/005-21-4., nema potreba za navedenim zemljištem k.č. 129/1  k.o. Žitnjak.  

2. Ovaj zaključak dostavit će se Vijeću Gradske četvrti Peščenica – Žitnjak na daljnje postupanje.


Ad 2.) Korištenje prostora MS Resnik.

	Predsjednik Vijeća Dominik Žibrat napominje da je pristigao jedan novi zahtjev za povremeno korištenje prostora od stranke „Domovinski pokret“ u MS Resnik, te bi se trebao dodijeliti novi termin uzimajući u obzir da se radi o političkoj stranci. 
Otvara raspravu.
Nakon rasprave Vijeće jednoglasno donosi sljedeći

Z a k l j u č a k
o povremenom korištenju prostora Mjesne samouprave Resnik

                 Vijeće Mjesnog odbora Resnik suglasno je s dodjelom prostora te:
- donosi zaključak o korištenja prostora MS Resnik Domovinskom pokretu, Vlaška 81F, Zagreb, koju zastupa Gordan Ribić, i to u terminu: četvrtkom od 16,00 – 18,00 sati.


Ad 3.) Aktualna komunalna problematika.
	
	Predsjednik napominje da je dobio upite o čišćenju potoka Vuger na što je i usmeno odgovorio po odgovoru Gradskog ureda.
Također, bilo je postavljeno pitanje postavljanja javne rasvjete kod dječjeg i sportskog igrališta u I. Resniku i kod Crkve, na što je predsjednik odgovorio da je to stavljeno u Prijedlog za program građenja komunalne infrastrukture za 2022.
Po pitanju rekonstrukcije kolnika u ulici II. Resnik predsjednik odgovara da je isti bio u Planu malih komunalnih akcija za 2021., te je stavljeno u Plan komunalnih aktivnosti kao prijedlog prioriteta za donošenje Plana komunalnih aktivnosti za 2022.
	Također napominje da bi trebalo završiti izgradnju nogostupa kod benzinske postaje ROX cca 60m te da se to stavi u Plan komunalnih potreba. 
Otvara raspravu.
Nakon kratke rasprave Vijeće jednoglasno donosi 

Z a k l j u č a k  
o izgradnji nogostupa

Vijeće Mjesnog odbora Resnik predlaže Vijeću Gradske četvrti Peščenica-Žitnjak da u Plan komunalnih potreba uvrsti:
· izgradnju nogostupa kod benzinske postaje ROX cca. 60m.


Predsjednik Vijeća Dominik Žibrat upoznaje vijećnike s dopisom nezavisne vijećnice Branke Genzić-Horvat, koja ukratko obrazlaže najveći problem građana Resnika te svih okolnih mjesnih odbora, te ukratko obrazlaže sljedeće: 
Udruga za zaštitu okoliša Resnik se od 2005. godine bori protiv štetnog projekta izgradnje spalionice i regionalnog Zagrebačkog centra za gospodarenje otpadom (ZCGO) za mulj i svo pomiješano smeće iz Grada Zagreba,  Zagrebačke županije  i šire, a za uspostavu ekološkog sustava zbrinjavanja otpada u skladu s principima cirkularne ekonomije/održivog razvoja.

Suprotno najavljenoj zelenoj, ekološkoj orijentaciji i održivom razvoju, i dalje se nastavljaju štetni projekti Milana Bandića i interesne grupacije: izgradnja novog daleko goreg Jakuševca od Jakuševca tzv. Zagrebačkog centra za gospodarenje otpadom (dalje:ZCGO) sa spalionicom otpada/termičkom obradom/energanom i odlagalištem za super otrovni pepeo iz spalionice, odlagalištem za sav pomiješani otpad, odlagališnom plohom za azbest, sortirnicom za odvojeno prikupljeni i miješani komunalni otpad, reciklažnim dvorištem za građevinski otpad s obradom i odlaganjem, čija je prva evakuacijska zona  4,5 km, a štetni utjecaji dosežu i do 50 km u krug. 
Na lokaciji Dioki, pored toga se užurbano nastavljaju  nezakoniti, neplanski i skupi projekti: sortirnica za odvojeno prikupljeni (čiji?) komunalni otpad kapaciteta 120.000 t/god i izgradnja pretovarne stanice za biootpad kapaciteta 60.000 t god.
Procijenjena vrijednost nabrojanih projekata u samom startu je cca 2,5 milijarde  kuna.
Ovim štetnim projektima ugroženo  je zdravlje, životi, okoliš, vode i imovina velikog broja građana.

Kao bi spriječili nesagledive štetne i opasne posljedice ovakvog kaosa s otpadom u Gradu Zagrebu i šire, od Gradonačelnika Grada Zagreba i svih nadležnih tijela tražimo hitno:

1. Hitno pokretanje i donošenje odluke o raskidu/istupanju iz neustavnog i štetnog  Sporazuma sa Zagrebačkom županijom o suradnji na izgradnji regionalnog centra za smeće u Gradu Zagrebu, tzv. Zagrebačkog centra za gospodarenje otpadom, sklopljenog 10.01.2018., koji nije u interesu Grada Zagreba i kojim se omogućuje dovoženje i spaljivanje (tuđeg) pomiješanog otpada/smeća u Grad Zagreb. Raskid ovog Sporazuma je uvjet za uspostavu novog sustava u interesu građana Grada Zagreba  (kad se izdvoje sve reciklabilne ujedno i gorive  komponente koje moramo izdvojiti, koje i čije čije smeće  će se onda dovoziti i paliti u Zagrebačkom centru?); 

2. Kako se promjene ne mogu provesti nastavkom dosadašnjih projekata koji su doveli do kaosa sa smećem tražimo: Trenutni prekid i obustavu svih aktivnosti Grada Zagreba na izgradnji/realizaciji projekata Milana Bandića radi izvlačenja/pranja novca iz EU fondova i unaprijed promašene investicije u štetni i opasni regionalni Zagrebački centar za gospodarenje otpadom, kao i obustavu svih aktivnosti na realizaciji nezakonitih projekata na lokaciji Dioki, sve kako bi se spriječio nastanak daljnje veće nesagledive štete, budući izgradnja istog dugoročno onemogućuje uspostavu sustava i povećanje  odvojenog prikupljanja i recikliranja;

3. Zaštitu prava na zdravlje i zdrav život i okoliš svih građana Grada Zagreba i šire iznad profita pojedinaca i interesnih skupina, u skladu s najnovijim EU upozorenjem vezano uz otpad u RH,  kao i zaštitu temeljnih prava građana: nediskriminaciju građana i jednakosti pred zakonom i Ustavom RH uz poštivanje temeljnih vrijednosti zaštićenih istim; 

4. Uspostavu novog sustava u Gradu Zagrebu kao javne usluge, baziranog na gospodarenju otpadom kao sirovinom/resursom, smanjenje/prevenciju nastanka otpada, odvojenom prikupljanju na mjestu nastanka, ponovnoj upotrebi i recikliranju u skladu s EU Direktivama i novim EU Zelenim planom, cirkularnom ekonomijom i održivim razvojem, koji štiti zdravstveni, ekološki, ekonomski, financijski interes svih građana Zagreba i šire, kakav Zagreb treba i zaslužuje. (Tada regionalni skupi i šteni Zagrebački centar za pomiješani otpad sa spalionicom/termičkom obradom pomiješanog otpada  neće ni trebati).

5. Uspostavu novog pravednog, stimulativnog  sustava naplate komunalnog otpada po principu „onečišćivač plaća“ odnosno „plati koliko baciš“ i načelu individualizirane odgovornosti, po stvarno predanoj količini miješanog komunalnog otpada, kojim građani mogu kontrolirati svoje troškove, što im je ovakvim kaosom i nepostojanjem pravednog sustava naplate onemogućeno; 

6. Revitalizaciju devastiranog zemljišta/gradskih prostora i stvaranje zelenog pojasa oko Grada uz prethodno hitno i neodložno saniranje odlagališta mulja, divljih odlagališta i reviziju neučinkovitog rada i upitnih postupaka službe komunalnog redarstva;

7. Transparentnost u radu gradonačelnika Grada Zagreba i svih nadležnih službi Grada Zagreba, omogućavanje praćenja i mogućnost aktivnog sudjelovanja  zainteresirane javnosti  u svim fazama njihovog rada u segmentu (ne)gospodarenja otpadom. 
Obzirom na sve navedeno i neodrživost kaosa s otpadom u Gradu Zagrebu i šire, ova  Udruga, i u ime građana koji nas podržavaju,  moli sve članove vijeća mjesnih odbora da u zajedničkom interesu podrže navedene zahtjeve Udruge, jer realizacija navedenih projekata nije u javnom niti interesu građana koje zastupate, već u interesu pojedinaca i interesne grupacije radi ostvarenja profita u njihovu korist. 

Rješavanje ovih pitanja jedno je od najvažnijih i od velikog interesa za cijeli Grad Zagreba i šire, ali i opće ljudsko pitanje koje nadilazi stranačka i ideološka uvjerenja, budući izgradnja opasnog i štetnog regionalnog Zagrebačkog centra za otpad/(tuđe) smeće sa spalionicom/termičkom obradom otpada i nezakonitih objekata bez sustava, na zagrebačkom vodonosniku i gusto naseljenom području i ugrožava zdravlje, naš okoliš, resurse, vode, imovinu, ravnopravnost  i temeljna ustavna prava, na kraju  i  živote velikog broja građana, koji su između ostalog i  birali zastupnike  radi zastupanja njihovih opravdanih interesa.

Povratne odgovore/zaključke, molimo dostaviti na e-mail: zg.uzor@gmail.com ili prema dogovoru. 

Predsjednik Vijeća otvara raspravu.
[bookmark: _GoBack]Nakon rasprave Vijeće jednoglasno donosi 


Z a k l j u č a k  
o podržavanju inicijative Udruge za zaštitu okoliša Resnik

Vijeće Mjesnog odbora Resnik podržava inicijativu Udruge za zaštitu okoliša koja se bori protiv štetnog projekta izgradnje spalionice i regionalnog Zagrebačkog centra za gospodarenje otpadom (ZCGO) za mulj i svo pomiješano smeće iz Grada Zagreba,  Zagrebačke županije  i šire, a za uspostavu ekološkog sustava zbrinjavanja otpada u skladu s principima cirkularne ekonomije/održivog razvoja.


Ad 4.) Razno: izvješća, pitanja i prijedlozi

Predsjednik Vijeća Dominik Žibrat izvještava nazočne vijećnike sa radom između dviju sjednica te odgovorima koja su došla na njihova vijećnička pitanja. Napominje da su sve dobili u izvještajima. 
Budući da više nije bilo pitanja, niti prijedloga, predsjednik Vijeća Mjesnog odbora Resnik završava sjednicu.
Dovršeno u 19.00 sati


KLASA: 026-02/21-02/2146
URBROJ: 251-06-11-1112-21-3
Zagreb, 26. studenoga 2021.


Predsjednik Vijeća Mjesnog odbora
Resnik              Dominik Žibrat

